Peter Skaarup (DF), 2001-12-14:
Vi synes ikke, at vi på forhånd skal afskære os fra, at der også kan være andre beslutningsforslag, andre aktioner end den, vi tager stilling til i dag, vi skal være med til.
Vi vil også fra Dansk Folkeparti tilkendegive, at med hensyn til den styrke, som man taler om inden for FN, der skal tages stilling til i weekenden eller på et senere tidspunkt, kan vi på forhånd sige, at vi synes, det ser fornuftigt ud, hvis det er sådan, at den danske regering vælger at give opbakning til at sende mandskab af sted til den styrke.
Det er meget vigtigt, at vi sørger for, at det, der sker i Afghanistan nu, får den rigtige afslutning, og at det ikke bliver starten på nye terrorhandlinger, nye kritiske situationer, som også kan gå ud over danske borgere her i landet.
Jeg vil også sige, at der i forbindelse med det her beslutningsforslag, vi diskuterer i dag, har været en diskussion om, hvad NATO-samarbejdet skal bruges til.
For os at se er det det helt rigtige, vi bruger NATO-sammenarbejdet til her, nemlig når man via artikel 5 kan sige, at NATO bliver angrebet, at et af medlemslandene bliver angrebet, så mener vi, at vi i Danmark bør gå ind og støtte en aktion som denne, som hjælper USA i forbindelse med det angreb, der har fundet sted.
Så vores udgangspunkt er, at NATO her har den helt rigtige opgave.
Jeg vil så sige, at vi har været mere kritiske og føler behov for at sige, at vi ikke med det her har sagt ja til en hvilken som helst aktion andre steder i verden, som har med andre ting at gøre.
Vi vil have lov til at tage stilling fra sag til sag.
Men det er helt klart, at i forhold til terrorbekæmpelsen er vi med hele vejen.
Vi er med hele vejen, og vi er - må jeg nok sige - skeptiske over for den linje, Socialdemokratiet har valgt.
Jeg synes, hr. Per Kaalund kom med nogle andre signaler i dag end dem, vi hørte i går.
Det synes vi er positivt.
Det er godt, hvis Socialdemokratiet bevæger sig tilbage til en retning, hvor man bakker bedre op om den indsats mod terror, der er tale om. Så vil jeg sige om økonomien, at det har været diskuteret meget, at vi nu ser en situation, hvor kontoen for de internationale opgaver beløbsmæssigt er ved at blive overskredet.
Vi har i lang tid været kritiske over for, at man bare har ladet stå til, at man ikke har gjort noget for at sikre, at der er bevillinger nok, og jeg ved, at også den nuværende regering, da den var i opposition, har været kritisk over for det.
Her synes vi, det er uheldigt, at vi har været med i så mange forskellige fredsbevarende operationer i perioden, som har gjort, at bevillingen er blevet overskredet.
Og det har været mindre vigtige internationale fredsbevarende operationer end den, vi står over for nu.
Det er netop den aktion, vi står over for nu, NATO-samarbejde er gearet til at håndtere.
Det er sådan nogle situationer, vi skal kunne håndtere.
Jeg vil gerne tilkendegive, at vi i forbindelse med den aktion, vi ser nu, er meget indstillet på fra Dansk Folkepartis side, hvis der er andre partier, der ikke vil være med, at være med til at sikre, at økonomien er i orden, at de nødvendige midler er til stede, for at vi også fremover kan være hundrede procent med i den indsats mod terror, som ligger i det her.
Så det skal være en tilkendegivelse til regeringen om, at vi er parate til at hjælpe til for at sikre, at vi i hvert fald undgår de meget pinlige diskussioner, der specielt har været med Socialdemokratiet de seneste dage i forbindelse med de problemer, der er med økonomien i det her.
Jeg skal afslutningsvis sige, at vi som sagt i Dansk Folkeparti er indstillet på at se på et beslutningsforslag, der handler om den fredsbevarende styrke i FN's regi, som skal diskuteres her i weekenden.
Vi er meget positive over for at se på det, men vi afventer selvfølgelig regeringens indstilling og det beslutningsforslag, som måtte blive fremsat på et tidspunkt.